送陳太初道錄
作者：秦觀
朝代：宋

paragraphs: 先生簪紱後，世系本綿瓜。
駐馬生枯骨，回車濟病蛇。
带雲眠酒市，和月醉漁家。
落日千山路，西風一枕霞。
幾年流俗笑，一旦五侯誇。
棋惜春深日，琴憎雨後蛙。
背因書字曲，髮爲注經華。
地轉東淮水，天回北斗車。
新宮黄道近，舊隠白雲遐。
顧我身多累，逢君意謾誇。
空提方士劍，未上客星槎。
何日同歸去，重飛九轉砂。